**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**

**Εκστρατεία Επιθεώρησης στις Βιομηχανίες Τροφίμων και Ποτών**

**Σεπτέμβριος 2019**

|  |  |
| --- | --- |
| **Α/Α** | **ΣημεΙα ΕΛΕγχου (ΣΕ)** |
| **Α.** |  **Σύστημα Διαχείρισης ΚΙΝΔΥΝΩΝ (ΣΔΚ)** |
| 1 | Υπάρχει Σύστημα Διαχείρισης των Κινδύνων (ΣΔΚ); |
| 2 | Εφαρμόζεται ΣΔΚ; |
| 3 | Ορίστηκαν πρόσωπα υπεύθυνα για θέματα ασφάλειας και υγείας; |
| 4 | Τηρείται μητρώο εκπαίδευσης προσωπικού για ασφάλεια και υγεία; |
| 5 | Τηρείται μητρώο εργατικών ατυχημάτων και επικίνδυνων συμβάντων; |
| 6 | Τηρείται ειδικό αρχείο ασφάλειας και υγείας; |
| 7 | Τηρείται αρχείο συντηρήσεων των μηχανημάτων/εξοπλισμών; |
| 8 | Το ΣΔΚ περιλαμβάνει διαδικασίες συντήρησης του εξοπλισμού εργασίας; |
| **Β.** | **Γραπτή Εκτίμηση των Κινδύνων (ΓΕΚ)** |
| 9 | Υπάρχει Γραπτή Εκτίμηση των Κινδύνων (ΓΕΚ); |
| 10 | Καθορίζονται κατάλληλα και επαρκή μέτρα στη ΓΕΚ για τις ακόλουθους ειδικούς κινδύνους; |
|  10.1 | Τα αιχμηρά αντικείμενα; |
| 10.2 | Τα γλιστρήματα, παραπατήματα και τις πτώσεις από ύψος; |
| 10.3 | Τα επικίνδυνα μέρη μηχανημάτων και εξοπλισμών; |
| 10.4 | Τις επικίνδυνες χημικές ουσίες; |
| 10.5 | Τη μυοσκελετική καταπόνηση; |
| 10.6 | Τη συντήρηση εξοπλισμού εργασίας; |
| **Γ.** | **ΕΛΕΓΧΟΣ ΕΙΔΙΚΩΝ ΚΙΝΔΥΝΩΝ - ΠΡΟΛΗΠΤΙΚΩΝ ΚΑΙ ΠΡΟΣΤΑΤΕΥΤΙΚΩΝ ΜΕΤΡΩΝ:** |
| **Εφαρμόζονται μέτρα για:** |
| 11 | Τα αιχμηρά αντικείμενα; |
| 12 | Τα γλιστρήματα, παραπατήματα και τις πτώσεις από ύψος; |
| 13 | Τα επικίνδυνα μέρη μηχανημάτων και εξοπλισμών; |
| 14 | Τις επικίνδυνες χημικές ουσίες; |
| 15 | Τη μυοσκελετική καταπόνηση; |
| **Δ.**  | **ΔΙΑΒΟΥΛΕΥΣΗ ΚΑΙ ΣΥΜΜΕΤΟΧΗ ΕΡΓΑΖΟΜΕΝΩΝ** |
| 16 |  Λειτουργεί η Επιτροπή Ασφάλειας (Ε.Α.) / ορίστηκαν Αντιπρόσωποι Ασφάλειας (Α.Α.); |

**Εκστρατεία Επιθεώρησης στις Βιομηχανίες Τροφίμων και Ποτών**

**Τμήματος Επιθεώρησης Εργασίας**

**Σεπτέμβριος 2019**

**Επεξηγήσεις Σημείων Ελέγχου (ΣΕ)**

Κατά τις επιθεωρήσεις θα ελέγχονται τα ακόλουθα:

**1 :** Η ύπαρξη διαθέσιμων στο υποστατικό εγγράφων που καθορίζουν την πολιτική, την οργανωτική δομή, τις διαδικασίες και τη λειτουργία της επιχείρησης, αναφορικά με τα θέματα ασφάλειας και υγείας. Τα έγγραφα αυτά πρέπει να περιλαμβάνουν, μεταξύ άλλων, (α) τα στοιχεία των προσώπων που ασχολούνται με τις δραστηριότητες προστασίας και πρόληψης, (β) τις γραπτές διαδικασίες για τη διαχείριση των κινδύνων, συμπεριλαμβανομένων και διαδικασιών για τη διερεύνηση ατυχημάτων και επικίνδυνων συμβάντων και λήψης διορθωτικών ενεργειών καθώς και στοιχεία που επιβεβαιώνουν την ικανοποιητική εφαρμογή των μέτρων προστασίας και πρόληψης που καθορίστηκαν από την Γραπτή Εκτίμηση των Κινδύνων (ΓΕΚ) και (γ) το ειδικό αρχείο ασφάλειας και υγείας, στο οποίο καταχωρείται μεταξύ άλλων η ΓΕΚ, ώστε να εξασφαλίζεται η ύπαρξη Συστήματος Διαχείρισης των Κινδύνων (ΣΔΚ).

Ειδικά για τις επικίνδυνες ουσίες θα πρέπει, μεταξύ άλλων, να διασφαλίζεται η ύπαρξη Δελτίων Δεδομένων Ασφάλειας (ΔΔΑ), για τις χημικές ουσίες που χρησιμοποιούνται και η αρχειοθέτηση τους σε ειδικό αρχείο. Επίσης πρέπει να καθορίζονται διαδικασίες για την ειδική εκπαίδευση των εργαζομένων στις επικίνδυνες ουσίες, στην ασφαλή μεταφορά, στο χειρισμό, στη χρήση, στην αποθήκευση και στην εφαρμογή του σχεδίου δράσης, στο οποίο να αναφέρονται οι ενέργειες που πρέπει να πραγματοποιήσουν τα πρόσωπα στην εργασία σε περίπτωση ατυχήματος, συμβάντος ή κατάσταση έκτακτης ανάγκης.

**2 :** Η τήρηση των διαδικασιών και η εφαρμογή των προληπτικών και προστατευτικών μέτρων που καθορίζονται στα πιο πάνω έγγραφα του ΣΔΚ, όπως αυτά προκύπτουν από τη ΓΕΚ. Ο εργοδότης οφείλει να εφαρμόζει ΣΔΚ έτσι ώστε να διασφαλίζει τον αποτελεσματικό προγραμματισμό, την οργάνωση και τον έλεγχο των κινδύνων με την εφαρμογή των προληπτικών και προστατευτικών μέτρων (οργανωτικών ή και τεχνικών) που απορρέουν από τη ΓΕΚ καθώς και την παρακολούθηση και αναθεώρηση των μέτρων αυτών.

**3 :** Ο γραπτός ορισμός συγκεκριμένων προσώπων για να ασχολούνται με τις δραστηριότητες προστασίας και πρόληψης των κινδύνων τα οποία είναι κατάλληλα και επαρκώς εκπαιδευμένα (Εσωτερικές / Εξωτερικές Υπηρεσίες Προστασίας και Πρόληψης – ΕΣΥΠΠ / ΕΞΥΠΠ).

**4 :** Η τήρηση μητρώου εκπαίδευσης προσωπικού με βάση γραπτή τεκμηρίωση (π.χ. πιστοποιητικό εκπαίδευσης) για την εκπαίδευση των εργαζομένων στα θέματα ασφάλειας και υγείας. Στο πιστοποιητικό εκπαίδευσης πρέπει να αναφέρεται ο τίτλος της ενότητας του προγράμματος, το περιεχόμενο – οι θεματικές ενότητες, η ημέρα διεξαγωγής και η διάρκεια της εκπαίδευσης, καθώς και το όνομα του εκπαιδευτή.

Για την εκπαίδευση των εργοδοτούμενων και ειδικά αυτών που ορίζονται για τις δραστηριότητες προστασίας και πρόληψης, μπορεί να χρησιμοποιηθεί το Ψηφιακό Εκπαιδευτικό Υλικό (ΨΕΥ) για θέματα ασφάλειας και υγείας στην εργασία. Tο υλικό αυτό οποίο είναι διαθέσιμο για χρήση χωρίς κόστος και είναι προσβάσιμο μέσω του συστήματος ηλεκτρονικής μάθησης του ΚΕΠΑ «e-Gnosis» στην ηλεκτρονική διεύθυνση [www.e-gnosis.gov.cy](http://www.e-gnosis.gov.cy/). Τα πρόσωπα που θα τύχουν εκπαίδευση μέσω του ΨΕΥ έχουν τη δυνατότητα να εκδώσουν Πιστοποιητικό παρακολούθησης, ώστε να υπάρχει τεκμηρίωση για την επιμόρφωσή τους.

**5 :** Η τήρηση μητρώου ατυχημάτων, επαγγελματικών ασθενειών και επικίνδυνων συμβάντων (π.χ. καταρρεύσεων, πυρκαγιών και εκρήξεων) στο οποίο να αναφέρονται μεταξύ άλλων το όνομα του θύματος / του παθόντα, η ημερομηνία που συνέβηκε το ατύχημα ή το επικίνδυνο συμβάν ή διαπιστώθηκε η επαγγελματική ασθένεια, σύντομη περιγραφή του περιστατικού και ο συνολικός αριθμός ημερών που απουσίαζε από την εργασία κάθε τραυματισμένος / ασθενής εργοδοτούμενος.

**6 :** Η τήρηση ειδικού αρχείου ασφάλειας και υγείας, στο οποίο να καταχωρούνται μεταξύ άλλων η ΓΕΚ, τα στοιχεία του προσώπου που διεξήγαγε τη ΓΕΚ, τα προληπτικά και προστατευτικά μέτρα που καθορίστηκαν με βάση τη ΓΕΚ, τα στοιχεία των εργοδοτουμένων ή και άλλων προσώπων που εκτίθενται σε κίνδυνο, τα ονόματα και η εκπαίδευση των προσώπων που ορίστηκαν να ασχολούνται με τις δραστηριότητες προστασίας και πρόληψης των κινδύνων, τα στοιχεία (αναγκαία μέτρα, επαφή με εξωτερικές υπηρεσίες, ορισμός υπεύθυνων εργοδοτουμένων) που αφορούν τα θέματα πρώτων βοηθειών, πυρασφάλειας και εκκένωσης χώρων όπως π.χ. σχέδια διαφυγής, στοιχεία συντήρησης πυροσβεστικού εξοπλισμού και ανανέωσης υλικών πρώτων βοηθειών, τα στοιχεία εκπαίδευσης του προσωπικού σε θέματα Α&Υ και ο κατάλογος ατυχημάτων και επικίνδυνων συμβάντων.

**7 :** Η τήρηση αρχείου συντήρησης μηχανημάτων/εξοπλισμών, όπου καταγράφεται η κατάστασή τους και παρακολουθείται η συντήρηση τους, καθώς και η ύπαρξη συστήματος αναφοράς βλαβών ή τυχόν ελαττωματικών ή καταστρεμμένων μηχανημάτων, εργαλείων ή εξοπλισμού που εντοπίζει το προσωπικό κατά τη διάρκεια της εργασίας του.

**8 :** Η ύπαρξη καταγεγραμμένων διαδικασιών συντήρησης κάθε εξοπλισμού εργασίας οι οποίες περιλαμβάνουν τον τρόπο αναφοράς βλάβης ή/και ελαττωματικού εξοπλισμού, της μεθόδου και παρακολούθησης της συντήρησης, τα αρμόδια πρόσωπα εκτέλεσης, ελέγχου και επίβλεψης των εργασιών συντήρησης καθώς και τις διαδικασίες για την εφαρμογή ελέγχου και παρακολούθησης των προληπτικών και προστατευτικών μέτρων κατά την εκτέλεση των εργασιών συντήρησης. Επίσης, εάν είναι διαθέσιμο στο υποστατικό το εγχειρίδιο και οι οδηγίες του κατασκευαστή για κάθε εξοπλισμό/μηχανήματα.

**9 :** Η ύπαρξη ΓΕΚ για όλες τις δραστηριότητες του υποστατικού. Σημειώνεται ότι, σύμφωνα με την ισχύουσα νομοθεσία για τη διαχείριση των θεμάτων ασφάλειας και υγείας στον χώρο εργασίας, η απαίτηση για ετοιμασία ΓΕΚ εφαρμόζεται σε όλα τα υποστατικά ανεξάρτητα του μεγέθους του υποστατικού ή του αριθμού των εργοδοτουμένων που εργοδοτούνται σε αυτά. Επίσης, επιβάλλεται η ύπαρξη και διάθεση της ΓΕΚ ακόμη και από τα αυτοεργοδοτούμενα πρόσωπα.

**10 :** Ο καθορισμός με βάση τη ΓΕΚ, για όλους τους κινδύνους, των απαιτούμενων προληπτικών και προστατευτικών μέτρων ανά θέση εργασίας και ανά δραστηριότητα (μηχανήματα / εξοπλισμό / ουσίες / υποστατικά / εγκαταστάσεις / διεργασίες). Στη ΓΕΚ πρέπει να περιλαμβάνονται οι πηγές κινδύνου, τα πρόσωπα που επηρεάζονται (π.χ. χειριστές, συντηρητές, προσωπικό καθαρισμού, επισκέπτες), τα μέτρα που ήδη έχουν ληφθεί και τα πρόσθετα μέτρα (οργανωτικά και τεχνικά) που πρέπει να ληφθούν καθώς και τα πρόσωπα που είναι υπεύθυνα για την εφαρμογή των μέτρων αυτών.

 **Στη ΓΕΚ πρέπει να καθορίζονται τα απαιτούμενα μέτρα για την αντιμετώπιση, μεταξύ άλλων, των κινδύνων που δημιουργούνται / προέρχονται από τις πιο κάτω επικίνδυνες καταστάσεις, ως ακολούθως:**

**10.1.** Αιχμηρά αντικείμενα, όπως μαχαίρια, αιχμηρές επιφάνειες: Τα μέτρα αυτά πρέπει να περιλαμβάνουν, μεταξύ άλλων, την παροχή και χρήση κατάλληλων μέσων π.χ. θηκών, προσαρτημάτων καθώς και μέσων ατομικής προστασίας όπως γάντια, ποδιές, παπούτσια.

**10.2.** Γλιστρήματα, παραπατήματα και πτώσεις από ύψος: Τα μέτρα αυτά πρέπει να περιλαμβάνουν, μεταξύ άλλων και τα ακόλουθα:

1. Τακτικό έλεγχο των δαπέδων των χώρων εργασίας ώστε αυτά να διατηρούνται καθαρά και ελεύθερα εμποδίων και ανωμαλιών.
2. Κατάλληλα συστήματα αποστράγγισης των νερών ή άλλων υγρών αποβλήτων όπου εφαρμόζεται.
3. Παροχή και χρήση αντιολισθητικών υποδημάτων από τους εργαζομένους όπου αυτό απαιτείται.
4. Σήμανση του ολισθηρού χώρου με κατάλληλη πινακίδα.
5. Χρήση επαρκούς και κατάλληλου εξοπλισμού ανάλογα με τη φύση και διάρκεια της εργασίας, όπως φορητές κλίμακες, μηχανικούς εξοπλισμούς ανύψωσης προσώπων (όπου εφαρμόζεται).
6. Ύπαρξη επαρκών και κατάλληλων κιγκλιδωμάτων / στηθαίων σε θέσεις εργασίας που βρίσκονται σε ύψος.
7. Ύπαρξη κατάλληλων και επαρκών χειρολισθήρων και κιγκλιδωμάτων / στηθαίων στα κλιμακοστάσια.
8. Ύπαρξη επαρκούς φωτισμού των χώρων εργασίας και διακίνησης.

**10.3** Επικίνδυνα μέρη μηχανημάτων και εξοπλισμών που κινούνται ή περιστρέφονται ή έχουν αιχμηρά άκρα: Τα μέτρα αυτά πρέπει να περιλαμβάνουν, μεταξύ άλλων και τα ακόλουθα:

1. Απομόνωση όλων των επικίνδυνων μερών των μηχανημάτων / του εξοπλισμού, με κατάλληλους και επαρκείς προφυλακτήρες ή με προστατευτικό κάλυμμα / πλέγμα ή έχουν άλλους κατάλληλους μηχανισμούς προστασίας (π.χ. φωτοκουρτίνες και τερματικούς διακόπτες).
2. Τα μηχανήματα / οι εξοπλισμοί είναι εφοδιασμένα/οι με κατάλληλα και επαρκή μέσα λειτουργίας (εκκινητής) ή αποκοπής της λειτουργίας των μηχανημάτων ή του εξοπλισμού σε περίπτωση έκτακτης ανάγκης (διακόπτης έκτακτης ανάγκης) ή σε περίπτωση πρόσβασης στα επικίνδυνα μέρη των μηχανημάτων / του εξοπλισμού (μικροδιακόπτης με κλειδαριά) για σκοπούς συντήρησης.

**10.4.**  Επικίνδυνες χημικές ουσίες: Tα μέτρα αυτά πρέπει να περιλαμβάνουν, μεταξύ άλλων, τα ακόλουθα:

1. Ειδικά μέτρα σε σχέση με τη μεταφορά, χρήση και αποθήκευση που καθορίζονται μέσα από τα Δελτία Δεδομένων Ασφαλείας (ΔΔΑ).
2. Εκπαίδευση και ενημέρωση των εργαζομένων για τους πιθανούς κινδύνους και τις ενδεδειγμένες ενέργειες.
3. Σήμανση των δοχείων που περιέχουν τις ουσίες αυτές.
4. Αποθήκευση των ουσιών κατά κατηγορία κινδύνου, ώστε να αποτρέπεται η αποθήκευση μη συμβατών χημικών ουσιών.
5. Ύπαρξη γενικού εξαερισμού (φυσικού ή τεχνητού).
6. Ύπαρξη τεχνητού τοπικού συστήματος συλλογή ή/και απαγωγής των αναθυμιάσεων / σκονών.
7. Παροχή κατάλληλου και επαρκούς εξοπλισμού και μέσων ατομικής προστασίας.

**10.5.**  Μυοσκελετική καταπόνηση: Tα μέτρα αυτά πρέπει να περιλαμβάνουν, μεταξύ άλλων, τα ακόλουθα:

1. Μέτρα για αποφυγή επαναλαμβανόμενης εργασίας / επαναλαμβανόμενες κινήσεις (γραμμή παραγωγής, σκύψιμο και τέντωμα για τον καθαρισμό δαπέδων και εξοπλισμού εργασίας κτλ) ή κατά τη μετακίνηση προϊόντων μεγάλου βάρους.
2. Παροχή κατάλληλου και επαρκούς καθίσματος για εργαζόμενους (π.χ. σε γραμμή παραγωγής).
3. Οργανωτικά μέτρα όπως πρόβλεψη διαλειμμάτων και εκ περιτροπής εργασία.
4. Εφαρμογή μεθόδων αξιολόγησης της μυοσκελετικής καταπόνησης/εκτίμησης κινδύνου όπως π.χ μέθοδος KIM. Για την μέθοδο ΚΙΜ είναι διαθέσιμα στην ιστοσελίδα του Τμήματος Επιθεώρησης Εργασίας.

**10.6.**  Συντήρηση Εξοπλισμού: Tα μέτρα αυτά πρέπει να περιλαμβάνουν, μεταξύ άλλων, τα απαιτούμενα προληπτικά και προστατευτικά μέτρα για την ασφαλή και κατάλληλη συντήρηση του εξοπλισμού, σύμφωνα με το εγχειρίδιο και τις οδηγίες του κατασκευαστή.

**11-15:** Η εφαρμογή κατάλληλων και επαρκών προληπτικών και προστατευτικών μέτρων αντιμετώπισης των κινδύνων σύμφωνα με αυτά που αναφέρονται στα πιο πάνω σημεία 9.1 – 9.5, αντίστοιχα, ανεξάρτητα αν αυτά καθορίζονται στη ΓΕΚ ή όχι.

**16 :** Η ύπαρξη Επιτροπής Ασφάλειας, όπου εργοδοτούνται δέκα ή περισσότερα πρόσωπα, και η διεξαγωγή συνεδριάσεων της κάθε τρεις μήνες, η τήρηση πρακτικών καθώς και η συγκέντρωση και υποβολή εισηγήσεων στον Εργοδότη σχετικά με τα προστατευτικά και προληπτικά μέτρα που πρέπει να λαμβάνονται.

Για υποστατικά όπου εργοδοτούνται από τον ίδιο εργοδότη λιγότερα από 10 πρόσωπα και περισσότεροι από δυο, ο ορισμός Αντιπροσώπων Ασφάλειας.

**ΑΥΓΟΥΣΤΟΣ 2019 Τμήμα Επιθεώρησης Εργασίας**

 **ΥΠΟΥΡΓΕΙΟ εΡΓΑΣΙΑς, προνοιασ**

 **ΚΑΙ κΟΙΝΩΝΙΚΩΝ ΑΣΦΑΛΙΣΕΩΝ**